Naboskabet mellem Danmark og Sverige er så dårligt, at det ikke kan blive meget værre.

Sådan lyder vurderingen fra Anders Lindberg, der er lederskribent på Sveriges største avis, Aftonbladet.

Svenske og danske politikere har siden efteråret kæmpet for at finde en løsning på presset fra flygtninge og migranter. Imens er stemningen mellem landene blevet mere og mere anspændt, siger han.

- Hvis vi ikke stopper nu, vil situationen få alvorlige konsekvenser for de mennesker, der bor i Øresundsregionen og for samarbejdet mellem Danmark og Sverige i det hele taget, advarer han.

Læs også : Svensk minister: Sverige kommer før Øresundsregionens pendlere

I sidste uge beskrev Anders Lindberg i en leder i Aftonbladet, hvordan svenskerne ser på Danmark som helvedes forgård, mens Danmark ser svenskerne som naive og håbløst politisk korrekte. Siden er det dansk-svenske forhold kun blevet værre.

Senest søndag afviste Inger Støjberg (V), Danmarks udlændinge- og integrationsminister, ifølge Politiken, at det er en opfordring fra Sverige, som skal afgøre, om Danmark skærper grænsekontrollen ved den dansk-tyske grænse.

Anders Lindberg mener, at der kun er én eneste løsning på konflikten: At den svenske statsminister Stefan Löfven løfter telefonrøret og ringer til sin danske kollega Lars Løkke Rasmussen (V) for at finde en løsning på flygtningekrisen.